[pic] | AZ EURÓPAI KÖZÖSSÉGEK BIZOTTSÁGA |

Brüsszel, 21.8.2007

COM(2007) 479 végleges

A BIZOTTSÁG 25. ÉVES JELENTÉSE AZ EURÓPAI PARLAMENTNEK

a Közösség dömpingellenes, szubvenció-ellenes és védintézkedéssel kapcsolatos tevékenységeiről (2006) [SEC(2007) 1076]

BEVEZETÉS

Ezt a 2006. évi jelentést az Európai Parlamentnek nyújtják be az 1981. december 16-i, a Közösség dömpingellenes tevékenységeivel kapcsolatos állásfoglalása, valamint ipari, külkereskedelmi, kutatási és energiaügyi bizottságának jelentése nyomán.

Ez a rövid jelentés áttekintést ad a 2006. év legfontosabb eseményeiről, de a korábbi évekhez hasonlóan csatoltak hozzá egy részletesebb munkadokumentumot, amelyet a Bizottság szolgálatai készítettek, részletes mellékletekkel ellátva. A jelentés a munkadokumentum általános szerkezetét követi, és valamennyi pontja ott is megtalálható, hogy így könnyebben lehessen hozzáférni az átfogóbb információkhoz.

A nyilvánosság számára ez a jelentés és a teljes munkadokumentum a következő címen érhető el:http://europa.eu.int/comm/trade/issues/respectrules/anti_dumping/legis/index_en.htm

A jelentést az EU kereskedelempolitikájának általános hátterével kell szemlélni, amint azt nemrég a Bizottság „Globális Európáról” szóló közleménye[1] kifejtette. Ebben az összefüggésben a Bizottság 2006 decemberében elfogadott egy zöld könyvet, amely közös gondolkodásra hív fel azzal kapcsolatban, hogyan tudná az EU legjobban felhasználni kereskedelmi védelmi eszközeit a változó globális gazdasági környezetben. Ennek a folyamatnak az eredményei tükröződni fognak a jövőbeli jelentésekben.

1. A JOGSZABÁLYOK ÁTTEKINTÉSE

A dömpingellenes-, szubvenció-ellenes- és védintézkedésekre vonatkozó vizsgálatokat tanácsi alaprendeletek szerint végzik. A meglévő jogszabályok áttekintése megtalálható a munkadokumentumban. Az alapvető dömpingellenes és szubvenció-ellenes szövegekre az alábbiakban „alaprendelet(ek)ként” hivatkozunk.

2. ALAPFOGALMAK

A munkadokumentum 2. fejezete áttekintést ad a kereskedelmi védelmi eszközökre vonatkozó vizsgálatokban használt terminológiáról és eljárásokról.

3. A KERESKEDELMI VÉDELMI ESZKÖZÖK FELÜLVIZSGÁLATI ELJÁRÁSÁNAK MEGINDÍTÁSA

Az EU kereskedelmi védelmi eszközeire vonatkozó, 1994-ben lezajlott legutolsó lényeges felülvizsgálat óta jelentős fejlemények történtek az európai és a globális gazdasági környezetben.Ezen változások figyelembevétele és annak eldöntése érdekében, hogy szükség van-e esetleges kiigazításokra, a Bizottság 2006. december 6-án közzétette az EU kereskedelmi védelmi eszközeinek mûködésérõl szóló zöld könyvet[2] és egy három hónapos nyilvános, közös gondolkodási folyamatot kezdeményezett az érdekeltekkel. A zöld könyv folytatása a nemrégiben megjelent, külső versenyképességről szóló közleménynek.

A nyilvános vitát, és a beérkezett válaszok értékelését követően a Bizottság tájékoztatni fogja az érdekelt feleket az eredményekről, levonja a következtetéseket, és adott esetben módosításokat javasol az EU kereskedelmi védelmi eszközeihez.

4. BőVÍTÉS

2006-os év folyamán a Bizottság folytatta a Bulgária és Románia csatlakozását előkészítő cselekvési terv végrehajtását. A már 2005-ben kidolgozott cselekvési terv tartalmazott egy sor, a Bizottság által már a 2004-es EU-bővítés kapcsán a kereskedelem védelmi eszközök területén végrehajtottakhoz hasonló intézkedést (részletes leírásuk a 2004. és 2005. évi jelentésekben található). Ahogyan korábban is, ezen tevékenységek célja az volt, hogy biztosítsák a csatlakozó országok közigazgatásának lehető legzökkenőmentesebb integrációját a kereskedelem védelem terén.

5. ORSZÁGOS PIACGAZDASÁGI STÁTUSZ

Azok az országra jellemző ismérvek, amelyek meghatározzák, hogy egy ország a dömpingellenes vizsgálatok céljából teljes mértékben piacgazdaságnak tekinthető-e, fogalmi szempontból azokból a piacgazdasággá átalakuló gazdaságokban található egyes vállalatokra alkalmazható kritériumokból erednek, amelyeket az alaprendelet 2. cikkének (7) bekezdése határoz meg.

Ebben a tekintetben jelentős munka folyt 2006-ban. Konkrétan, a Bizottság szolgálatai elkészítették Vietnám piacgazdasági státusz iránti kérelmének második elbírálását, amelyben kimondták, hogy Vietnám még nem teljesíti a piacgazdasági státusz elnyeréséhez szükséges öt követelményt.

A Kínai Népköztársaság kérelme 2003 szeptemberében érkezett meg, a Bizottság pedig 2004 júniusára végezte el az előzetes értékelést. A magasszintű PGS (Piacgazdasági Státusz) munkacsoport, amelyet a 2005-ös EU–Kína csúcs után állítottak fel, 2006-ban kétszer ülésezett, és Kínának a számviteli és pénzügyi ágazatokban tett reform-erőfeszítéseire összpontosított. A 2006 szeptemberében tartott EU–Kína csúcson mindkét fél kifejezte a piacgazdasági státuszról folytatott párbeszédben elért haladás és a munkacsoport miatt érzett elégedettségét. A Bizottság szolgálatai a csúcstalálkozón megállapodtak a 2004-es előzetes értékelés naprakésszé tételéről.

2006-ban folytatódott a Mongóliától, Kazahsztántól és Örményországtól érkezett piacgazdasági státusz iránti kérelmek feldolgozása. A Bizottság elemezte az újonnan benyújtott információkat és néhány olyan témára vonatkozó kérdést is feltett, amelyekre a válaszok nem tértek ki kellőképpen.

6. INFORMÁCIÓS ÉS KOMMUNIKÁCIÓS TEVÉKENYSÉGEK / KÉTOLDALÚ KAPCSOLATOK

A 2004 decemberében a kis- és középvállalkozások (kkv-k) számára felállított kereskedelmi védelmi segítőszolgálat (Trade Defence Helpdesk) folytatta tevékenységét, vagyis kifejezetten a kkv-kat érintő, a kereskedelmi védelmi eszközökre vonatkozó kérdések/problémák megválaszolását. A Bizottság ezen kívül gazdasági szereplők és harmadik országok közigazgatásai részére kilenc információs szemináriumot is szervezett, illetve részt vett ezeken.

7. A DÖMPINGELLENES, SZUBVENCIÓ-ELLENES ÉS VÉDINTÉZKEDÉSEKKEL KAPCSOLATOS VIZSGÁLATOK ÉS INTÉZKEDÉSEK ÁTTEKINTÉSE

7.1. Általános észrevételek

2006 végén a Közösségnek 134 dömpingellenes intézkedése (lásd az O. mellékletet), és 12 szubvenció-ellenes intézkedése (lásd a P. mellékletet) volt hatályban.

2006-ban a Közösségbe irányuló teljes behozatalnak csak 0,6%-ára voltak hatással dömpingellenes- vagy szubvenció-ellenes intézkedések.

A további kérdésekkel kapcsolatos részletek az e jelentéshez csatolt munkadokumentumban találhatók. A munkadokumentum mellékleteire való hivatkozások a címek mellett találhatók.

7.2. Új vizsgálatok (A–E. és N. melléklet)

2006-ben 36 vizsgálatot kezdeményeztek.[3] Ideiglenes vámot 13 eljárás során vetettek ki. 13 ügy pedig végleges vámok kivetésével zárult. Intézkedések elrendelése nélkül zártak le 18 eljárást. További 9 dömpingellenes intézkedést hagytak automatikusan lejárni 5 éves időtartamukat követően.

7.3. Felülvizsgálatok

A kereskedelmi védelmi szolgálatok munkájának jelentős része továbbra is felülvizsgálatokból áll. Ezek tették ki a kezdeményezett vizsgálatok több mint 63%-át. A munkadokumentum 2. táblázata a 2002–2006-ig terjedő időszakra vonatkozóan tartalmaz statisztikai információt.

7.3.1. Lejáró intézkedések felülvizsgálata (F. melléklet)

Az alaprendeletek 11. cikkének (2) bekezdése és 18. cikke úgy rendelkezik, hogy 5 év elteltével az intézkedések lejárnak, hacsak az intézkedés megszűnésére irányuló felülvizsgálat nem bizonyítja, hogy eredeti formájukban kell megőrizni őket.

2006-ban 12 hatályvesztési felülvizsgálatot kezdeményeztek, amelyek közül 11 zárult azzal, hogy a vámoknak további öt évig fenn kell állniuk. Továbbá 8 hatályvesztési felülvizsgálat zárult megszűnéssel.

7.3.2. Időközi felülvizsgálatok (G. melléklet)

Az alaprendeletek 11. cikkének (3) bekezdése és 19. cikke az intézkedések érvényessége ideje alatt azok felülvizsgálatát írja elő. A felülvizsgálatok korlátozódhatnak dömpingre/támogatásra, illetve károkozásra is.

Összesen 18 időközi felülvizsgálatot kezdeményeztek 2006-ban. 11 időközi felülvizsgálat zárult a vám megerősítésével vagy módosításával, 8 vizsgálat lezárása pedig egyúttal az adott intézkedéseket is megszűntette.

7.3.3. „Egyéb” időközi felülvizsgálatok (H. melléklet)

2006-ban egy sor egyéb olyan felülvizsgálatot is lezártak, amely nem tartozott az alaprendeletek 11. cikke (3) bekezdésének, illetve 19. cikkének hatálya alá, vagy amelyekről a Hivatalos Lapban nem tettek közzé az eljárás megindításáról szóló értesítést.

Ezek többek között kötelezettségvállalások elfogadását, önkéntes visszavonását vagy megszegését, új exportőr kérelmét mintavételi esetekben, intézkedések felfüggesztését stb. érintik.

7.3.4. Új exportőrre vonatkozó felülvizsgálatok (I. melléklet)

Az alaprendeletek 11. cikkének (4) bekezdése és 20. cikke „újdonsült exportőröknek szóló” és „gyorsított” felülvizsgálatot ír elő annak érdekében, hogy egyéni dömpingkülönbözetet vagy egyéni kiegyenlítő vámot lehessen megállapítani az olyan szóban forgó exportáló országokban található új exportőrökre, amelyek a vizsgálati időszak során nem exportálták a terméket. Ezeknek az exportőröknek be kell mutatniuk, hogy valóban új exportőrök és valóban a vizsgálati időszak után kezdtek a Közösségbe exportálni. Ilyen esetben egyedi vámot lehet számukra kiszámítani, amely általában alacsonyabb az országos vámnál.

2006-ban egy új exportőrre vonatkozó felülvizsgálatot kezdeményeztek. Két vizsgálatot – köztük 1 gyorsítottat – zártak le. Egy vizsgálatot a vám eredeti mértékének fenntartásával szüntettek meg.

7.3.5. Abszorpciós vizsgálatok (J. melléklet)

Amennyiben elegendő információ mutat arra, hogy az eredeti vizsgálati időszakot követően és az intézkedések bevezetése előtt vagy után a Közösségbe behozott terméknek csökkentek az exportárai vagy nem (eléggé) mozdultak el a viszonteladói árai vagy az azt követő eladási árai, akkor „abszorpciós” felülvizsgálat indítható annak megvizsgálására, hogy az intézkedésnek volt-e hatása a fent említett árakra. Az ilyen alacsonyabb exportárak figyelembe vétele érdekében újraszámolható a dömpingkülönbözet, és növelhető a vám. Az „abszorpciós” felülvizsgálatok lehetőségét az alaprendeletek 12. cikke és 19. cikkének (3) bekezdése tartalmazza.

2006-ban két abszorpció-ellenes vizsgálatot kezdeményeztek, és egyet a vám növelése nélkül zártak le.

7.3.6. Az intézkedések kijátszására irányuló vizsgálatok (K. melléklet)

Az alaprendeletek 13. és 23. cikke előírja a vizsgálatok újraindításának lehetőségét olyan esetben, amikor az intézkedések kijátszásáról bizonyíték áll rendelkezésre.

2006-ban két vizsgálatot kezdeményeztek. Hármat a vám kiterjesztésével és egyet a vám kiterjesztése nélkül zártak le.

7.4. Védintézkedésekre vonatkozó vizsgálatok (L. melléklet)

2006-ban a fagyasztott eperre vonatkozó vizsgálatot intézkedések elrendelése nélkül zárták le. 2006 végén már csak egyetlen védintézkedés volt hatályban, mégpedig bizonyos citrusgyümölcsök behozatalára vonatkozóan.

8. A DÖMPING- ÉS SZUBVENCIÓ-ELLENES INTÉZKEDÉSEK VÉGREHAJTÁSA

8.1. Az intézkedések nyomon követése

A hatályos intézkedések nyomon követésére irányuló tevékenységek négy fő területre összpontosulnak: 1) a csalás megelőzése; 2) a kereskedelmi forgalom és a piac fejlődésének figyelemmel kísérése; 3) a hatékonyság javítása a megfelelő eszközökkel és 4) válaszadás a szabálytalan gyakorlatokra. E tevékenységek lehetővé tették a kereskedelmi védelmi eszközökért felelős szolgálatoknak, hogy a végrehajtás területén kezdeményező, és ne csupán reagáló szerepet töltsenek be.

8.2. A kötelezettségvállalások figyelemmel kísérése (M. és Q. melléklet)

A kötelezettségvállalások figyelemmel kísérése a végrehajtási tevékenységek része, mivel a kötelezettségvállalás a dömping- és szubvenció-ellenes intézkedések egyik formája. A kötelezettségvállalásokat a Bizottság akkor fogadja el, ha biztosítottnak látja, hogy hatékonyan ki tudják küszöbölni a dömping vagy támogatás káros hatásait.

2006 elején 40 vállalat kötelezettségvállalásai voltak hatályban.. 2006 folyamán a kötelezettségvállalások portfoliójában a következő változások történtek: 22 vállalat kötelezettségvállalásai véget értek, 24 kötelezettségvállalási felajánlást pedig elfogadtak. Így 2006 végére a hatályos kötelezettségvállalások száma összesen 43 lett.

9. VISSZATÉRÍTÉSEK (U. MELLÉKLET)

Az alaprendeletek 11. cikkének (8) bekezdése és 21. cikkének (1) bekezdése lehetővé teszi az importőröknek, hogy igényeljék az őket érintő beszedett vámok visszatérítését, amennyiben kimutatható, hogy a befizetett vámok alapját képező dömping-/támogatási különbözetet kiküszöbölték, vagy az a hatályos vám szintje alá csökkent.

2006-ban 19 új visszatérítési kérelmet nyújtottak be. 13 esetet zártak le, egy teljes és három részleges visszatérítést hagytak jóvá és két visszatérítési kérelmet utasítottak el.

10. JOGORVOSLAT: A BÍRÓSÁG / ELSőFOKÚ BÍRÓSÁG DÖNTÉSEI

2006-ban hat dömping- vagy szubvencióellenes ítéletet hozott az Elsőfokú Bíróság (a Bíróság pedig egyet sem). Továbbá négy esetben a kérelmezők visszavonták a kérelmüket. Az ítéletek részletes összefoglalása a munkadokumentumban olvasható.

2006-ban tizenkilenc új ügyet adtak be, közülük tizenhetet az Elsőfokú Bírósághoz, kettőt pedig a Bírósághoz.

A munkadokumentum S. mellékletében szerepel a 2006 végén még függőben lévő, az Elsőfokú Bírósághoz és a Bírósághoz benyújtott dömping- és szubvenció-ellenes intézkedésekkel kapcsolatos ügyek listája.

11. TEVÉKENYSÉGEK A KERESKEDELMI VILÁGSZERVEZET (WTO) KERETÉN BELÜL

11.1. Vitarendezés a dömpingellenes, szubvenció-ellenes és védintézkedések területén

A WTO szigorú eljárást ír elő a WTO–megállapodások alkalmazását érintő, WTO–tagállamok közötti viták rendezésére.

A lazac ügyben egy bírói testületet állítottak fel június 22-én, és a tagok végleges névsoráról 2006. augusztus 2-án döntöttek. Norvégia úgy döntött, hogy az említett dömpingellenes eljárás több vonatkozását megtámadja – a dömpingtől a károkozáson át, az okozati összefüggéstől az intézkedések formájáig bezárólag[4]. Miután mindkét fél benyújtotta a vitához kapcsolódó első írásos beadványát, a bírói testület és a felek, illetve a harmadik felek közötti első meghatározó találkozó 2006. december 12–13-án zajlott le.

A bírói testület végleges jelentését várhatóan 2007 júliusában adja ki, amely időpont után mindkét félnek lehetősége van fellebbezésre.

A részleteket az e jelentéshez csatolt munkadokumentum tartalmazza.

11.2. Egyéb WTO-tevékenységek

2006-ban a dömpingellenes, az ipari és halászati támogatásokra vonatkozó tárgyalások intenzívebbé váltak és elmélyültek a változásokat lehetővé tévő konkrét jogi szövegek javaslatainak megvitatásával. A dömpingellenes tárgyalásokat illetően a Közösség javaslatokat nyújtott be a kezdeményezett eljárások szakértő csoport által végzett kiegészítő vizsgálatára, és az alkalmazó országok gyakorlatát megvitató trösztellenes bizottság (Anti-Dumping Committee of Practices of User Countries) rendszeres átláthatósági mechanizmusára vonatkozóan. A halászati támogatások esetében a Közösség által előterjesztett javaslatokban tükröződő „középutas” álláspont folyamatosan egyre több ország támogatását nyerte meg. A Közösség szintén védelmére kelt az erős végrehajtási és átláthatósági mechanizmusnak, amely biztosítaná, hogy valóban mindenki végrehajtsa az összes új szabályt. Az EU 2006 áprilisában előterjesztette írásbeli javaslatát erről a két témáról. Az ipari támogatásokat illetően a vita fokozatosan néhány korlátozott számú lényeges kérdésre összpontosított, többek között a támogatási gyakorlatra, amellyel az EU a 2006. áprilisi írásbeli javaslatában foglalkozott. Mindazonáltal, mivel a kulcsszereplők közötti szakadék túl széles maradt, a WTO főigazgatója 2006 júliusában minden területen a tárgyalások felfüggesztéséről döntött.

Az informális szakmai munkát 2006 őszén kezdték el újra. Dömpingellenes ügyekben továbbra is a Közösség az egyik legaktívabb tagja a kérdőívekkel és ellenőrzési irányvonalakkal foglalkozó munkacsoportnak, amely a mi kezdeményezésünkre jött létre, és amelynek az elnöke egy bizottsági tisztviselő. Támogatási ügyekben a kulcsszereplők közötti informális kapcsolatok biztosították azt, hogy ez a tárgyalási terület – főleg az EU által szorgalmazott ügyekben – napirenden maradjon a tárgyalások újrafelvételekor.

Ezekkel a tevékenységekkel párhuzamosan zajlott a rendszeres munka a dömpingellenes, a támogatási és kiegyenlítő-, valamint a védintézkedés-bizottságokban.

1 2. KÖVETKEZTETÉS

2006. évet az előző évekhez képest a megkezdett ügyek számának növekedése és az intézkedések elrendelése nélkül lezárt vizsgálatok jellemezték. 2006 az elrendelt intézkedések szempontjából átlagos év volt. Az év „eseménydús” volt sok más szempontból, mint például az EU 2007-es további bővítésére való felkészülés, a zöld könyv közzététele és a Kínai Népköztársaságból származó bőrcipők vizsgálata.

Ez a jelentés azt mutatja be, hogy az Európai Közösség mérsékelten használja a kereskedelmi védelmi eszközöket, miközben megerősíti azt a gyakorlatát, amely biztosítja, hogy a vizsgálatokat szigorúan és professzionálisan végezzék. Bizonyított esetben ugyanakkor a Közösség kész kemény álláspontot elfoglalni a tisztességtelen kereskedelmi gyakorlatokkal szemben. Az átláthatóság és a kereskedelmi védelmi eszközök szigorú alkalmazása karöltve járnak, és ez híven tükrözi a jogi keret 2004-es és 2005-ös módosításait. A Bizottság elkötelezett abban, hogy a jövőben is ezt az irányt kövesse.

[1] COM(2006)567 végleges–elérhető:http://ec.europa.eu/trade/issues/sectoral/competitiveness/global_europe_en.htm

[2] A Bizottság közleménye – Globális Európa – Az Európai Unió kereskedelmi védelmi eszközei a változó világgazdaságban – Nyilvános konzultációra szánt zöld könyv – COM(2006) 763 végleges, hozzáférhető:http://ec.europa.eu/trade/issues/respectrules/anti_dumping/comu061206_en.htm

[3] A munkadokumentumban az 1. táblázat statisztikai információkkal szolgál azokról a 2002–2006. közötti új vizsgálatokról, amelyeket az alaprendeletek 5. és 10. cikkének rendelkezései alapján folytattak le.

[4] Megjegyzendő, hogy (részben Norvégia minél több pontot támadó magatartása miatt) jelentős átfedések vannak az egyes norvég gazdálkodó vállalatok és szövetségeik által 2006 áprilisában az Elsőfokú Bírósághoz benyújtott két esettel (T-113/06. sz. és T-115/06 sz. ügy).